b'\n_START_ARTICLE_\nMj\xc3\xb8sen Skog\n_START_PARAGRAPH_\nMj\xc3\xb8sen Skog BA er en distriktsorganisasjon av Norges Skogeierforbund som organiserer skogeiere i Gudbrandsdalen og bygdene rundt Mj\xc3\xb8sa s\xc3\xb8rover til Eidsvoll. Mj\xc3\xb8sen Skog best\xc3\xa5r av 26 lokale skogeierlag med ca. 4 000 medlemmer (2012). En del allmenninger er direkte medlemmer. Hovedkontoret ligger p\xc3\xa5 Lillehammer._NEWLINE_Organisasjonen ble stiftet i 1909 under navnet Mj\xc3\xb8sdistrikternes Skogeierforening. Foreningen besto av en del lokale fellessalg for t\xc3\xb8mmer, og styret var dannet av formenn i fellessalgene. I 1929 ble t\xc3\xb8mmersalget overf\xc3\xb8rt til skogeierforeningen, som fra 1929 til 1955 het Mj\xc3\xb8sen Salgsforening, deretter Mj\xc3\xb8sen Skogeierforening. Fra 2006 er Mj\xc3\xb8sen organisert som andelslag under sitt n\xc3\xa5v\xc3\xa6rende navn.'